Temppeli

**Temppeli** eli **pyhäkkö** on tavallisesti jollekin jumaluudelle pyhitetty rakennus uskonnollisen palvonnan harjoittamista varten. Temppeli on paikka riittien suorittamiseen, kuten rukoiluun tai uhrauksiin. 

Useimmissa uskonnoissa on jonkinlaisia temppeleiksi katsottavia rakennuksia. Eri kulttuuripiireissä ja uskontoperinteissä on pyhille rakennuksille annettu omia nimityksiä, kuten kristinuskon kirkko, juutalaisten synagoga ja islamin moskeija.

## Kreikkalais-roomalaiset temppelit

Antiikin Kreikan ja Rooman temppelit olivat jumalien tyyssijoja, jonne pääsy oli pääsääntöisesti vain papeilla tai papittarilla ja auguureilla. Uhraaminen ja muut toimitukset suoritettiin ulkoilmassa ja yhteisön jäsenet seurasivat menoja pihamaalla.

Kreikkalainen temppeli oli yksinkertainen suorakaide, jonka sisällä oli karu ydinrakennus. 500-luvulta eaa. alkaen suurten temppelien ydinrakennuksen ympärille rakennettiin pylväskäytävä. Temppelin jumalankuva seisoi ydinhuoneen takaosassa vastapäätä sisäänkäyntiä. Temppeliä ympäröi pyhitetty alue, jonne kulku kävi usein pylväiden koristaman portin kautta. Alttari oli sijoitettu ulos itä-länsisuunnassa temppeliin nähden.

Roomalaiset temppelit muistuttivat monessa suhteessa kreikkalaisia, mutta varsinkin keisariajalla vallitseva tyyli oli mahtipontinen korinttilainen tyyli, kun taas Kreikassa suosittiin jykevää doorilaista ja hienostunutta joonialaista tyyliä. Roomalainen temppeli sijaitsi ympäristöä korkeammalla *[[Podium (arkkitehtuuri)|podiumilla]]*, jonne noustiin jyrkkiä portaita pitkin. Julkisivua koristi portiikki ja massiivinen päätykolmio friiseineen. Roomalaisten kehittynyt holvaustekniikka mahdollisti suurten katettujen tilojen rakentamisen, jolloin sisätilan merkitys korostui, mikä näkyy parhaiten Pantheonin temppelissä. Useimmat roomalaiset temppelit olivat kuitenkin kansalaisilta suljettuja arvoesineiden tai vanhan kreikkalaisen kuvanveistotaiteen säilytyspaikkoja.

## Juutalaisuuden temppeli

Juutalaisuudessa oli vain yksi temppelin asemassa ollut rakennus, Jerusalemin temppeli. Raamatun Vanhassa testamentissa on kuvattu Salomon temppeli, mutta siitä ei ole löydetty jäänteitä. Niin kutsuttu Jerusalemin toinen temppeli rakennettiin mahdollisesti 400-luvun loppupuolella eaa. Roomalaisajalla rakennettiin Jerusalemin kolmas temppeli eli Herodeksen temppeli.

## Islamin moskeijat

Muslimien pyhäkköä kutsutaan moskeijaksi. Moskeijalle on tyypillistä korkea ja kapea torni, minareetti. Minareetista *muessin* ilmoittaa, kun rukoushetki lähestyy. Moskeijassa ei ole kuvia, koska islam kieltää kuvainpalvonnan. Sen sijaan moskeija on koristeltu ei-esittävillä kuvioilla, arabeskeilla. Moskeijaan astuttaessa jalkineet on riisuttava. Moniin moskeijoihin ei päästetä muita kuin muslimeja. 

Moskeijoiden arkkitehtuurin kehitykseen vaikutti paljon Konstantinopolin valloitus 1453. Ottomaanien valtakunnassa jatkettiin bysanttilaista arkkitehtuuriperinnettä valloittajan tunnustaman islamin hengessä. Moskeijaksi muutettu Hagia Sofia toimi esikuvana Sinanin suunnittelemalle Suleimanin moskeijalle ja myöhemmälle Siniselle moskeijalle.

## Mormonitemppelit

Temppelit ovat olleet osa Myöhempien aikojen pyhien liikkeen uskonnonharjoitusta aina 1830-luvulta asti.

## Kuvia

Ziggarat of Ur 001.jpg|Urin zikkurat.
Agilkia Isis-Tempel 07.JPG|Filain Isiksen temppeli.
Maison Carree in Nimes (16).jpg|Maison Carrée Ranskassa.
Chichen Itza 3.jpg|Kukulcánin temppeli Chichén Itzássa.
Angkor Wat with its reflection (cropped).jpg|Angkor Wat.
Panoramic views of Borobudur.jpg|Borobudur.
Jerusalem-2013-Temple Mount-Dome of the Rock & Chain 02.jpg|Kalliomoskeija.
MEENAKSHI TEMPLE- WEST TOWER.jpg|Hindulaisen Meenakshin temppelin torneja 1200-luvulta.
Cathédrale Notre Dame, Paris 30 September 2015.jpg|Notre-Damen katedraali.
Temple Wat Xieng Thong - Luang Prabang - Laos.jpg|Buddhalainen temppeli Laosissa.
Kinkaku-ji the Golden Temple in Kyoto overlooking the lake - high rez.JPG|Kinkaku-ji.
Templo zoroastrista, Yazd, Irán, 2016-09-21, DD 45.jpg|Zarathustralainen temppeli Iranissa.
Kaleva Church 4.jpg|Kalevan kirkko Tampereella, Raili ja Reima Pietilä 1966.
Washington D.C. Temple At Dusk.jpg|Mormonitemppeli, Washington.
Lotus Temple in New Delhi 03-2016.jpg|Lootustemppeli Delhissä.


## Lähteet
* 
* 

### Viitteet

## Aiheesta muualla